DÔVODOVÁ   SPRÁVA

Všeobecná časť  

Zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov a ďalšie súvisiace predpisy v súlade s medzinárodnými predpismi vytvárajú rámec na zaistenie efektívnej a bezpečnej leteckej dopravy vo vzdušnom priestore Slovenskej republiky. Zároveň umožňujú vykonávanie iných leteckých činností spoločenského a hospodárskeho charakteru a tiež zabezpečenie bezpečnosti a suverenity štátu  pri zachovaní  potrebnej úrovne bezpečnosti leteckej dopravy. Letecký zá-kon pri porušení bezpečnosti a verejného poriadku na verejnom letisku vymedzuje zapojenie útvarov Policajného zboru do riešenia protiprávneho konania na zemi v súlade s ich pôsob-nosťou. Preventívne opatrenia pred činmi protiprávneho zasahovania sú povinní  vykonávať prevádzkovatelia lietadiel, prevádzkovatelia letísk a leteckých pozemných zariadení a posky-tovatelia  letových prevádzkových služieb. Medzi subjekty bezpečnostnej ochrany, ktoré sa podieľajú na rozpoznávaní a riešení krízových situácií v civilnom letectve, patrí Ministerstvo obrany Slovenskej republiky. Letecký zákon vytvára priestor na nápravu neúmyselných chýb účastníkov leteckej prevádzky, ktoré by mohli ohroziť bezpečnosť leteckej dopravy v pôsobnosti príslušných orgánov riadenia letovej prevádzky. 
Hustota letovej prevádzky, možné vážne následky porušenia bezpečnosti letovej prevádzky s dosahom na životy obyvateľov Slovenskej republiky a majetok, ako aj nové hrozby medzinárodného terorizmu smerujúce k úmyselnému ohrozeniu bezpečnosti letovej prevádzky a k spôsobeniu vážnej ujmy na zdraví a životoch veľkého počtu ľudí a veľkej národohospodárskej  škody vyžadujú použitie zákonných nástrojov štátu na zabránenie uvede-ným nebezpečenstvám aj vo vzduchu. 
Letecký zákon pri ohrození letovej prevádzky vo vzduchu ustanovuje zodpovednosť orgánov letových navigačných služieb za prijatie potrebných organizačných opatrení na zaistenie bezpečnosti letovej prevádzky a deklaruje možnosť dosiahnutia požadovaného účelu aj donútením v prípade, keď subjekt porušujúci predpisy a ohrozujúci bezpečnosť letovej prevádzky tieto opatrenia nesplní.
Letecký zákon vzhľadom na predmet úpravy nerieši spôsob realizácie aktu donútenia a v súčasnosti ani neustanovuje subjekt, ktorý ho má vykonať. 
Na zabránenie možným následkom týchto ohrození bezpečnosti letovej prevádzky vo vzduchu má Slovenská republika k dispozícii ozbrojené sily, ktoré sú zákonným prostriedkom na zaistenie bezpečnosti a suverenity Slovenskej republiky v rámci plnenia pôsobnosti Ministerstva obrany Slovenskej republiky na úseku zabezpečenia nedotknuteľnosti vzdušného priestoru Slovenskej republiky (v súlade so zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov).
Za účelom ustanovenia zákonného rámca pôsobenia orgánov riadenia letovej prevádzky pri plnení záväzkov Slovenskej republiky vyplývajúcich z medzinárodných zmlúv a pri zaisťovaní bezpečnosti všetkých účastníkov letovej prevádzky vo vzdušnom priestore Slovenskej republiky a zákonného rámca pôsobenia ozbrojených síl sa definuje, kedy príslušný orgán riadenia letovej prevádzky odovzdáva riešenie situácie ozbrojeným silám, kedy  prostriedky letových prevádzkových služieb podľa leteckého zákona sú už nedostačujú-ce. Zároveň je definovaný rozsah činností narušiteľa s cieľom identifikovať stupeň ohrozenia bezpečnosti daným narušiteľom a podmienky, spôsob činnosti a rozsah opatrení ozbrojených síl použiteľných primerane identifikovanému stupňu ohrozenia týmto narušiteľom. 

Vzhľadom na možné medzinárodnopolitické a medzinárodnoprávne dôsledky sa navrhuje upraviť zodpovednosť za vydanie príslušných rozhodnutí. Rozhodnutie o prerušení letu lietadla sa navrhuje bezodkladne oznámiť predsedovi vlády Slovenskej republiky a ministrovi zahraničných vecí Slovenskej republiky. 
Aj niektoré členské štáty Organizácie Severoatlantickej zmluvy definovali osobitný systém rozhodovania v prípadoch „renegát“; ich prehľad je uvedený v tabuľke za všeobecnou časťou dôvodovej správy. 
	Predložený zákon nahradí nariadenie vlády Slovenskej republiky č. 59/2005 Z. z. o postupoch proti činom protiprávneho zasahovania vo vzdušnom priestore Slovenskej republiky. 
Materiálne, technické, personálne a organizačné predpoklady v ozbrojených silách sú zárukou efektívneho uplatnenia primeraného spôsobu donútenia na zabránenie hroziacemu nebezpečenstvu zo strany subjektov ohrozujúcich bezpečnosť letovej prevádzky alebo bezpečnosť a suverenitu Slovenskej republiky.   
Návrh zákona nebude mať zvýšený vplyv na štátny rozpočet ani vplyv na verejné financie. Predložený návrh zákona nebude mať vplyv na životné prostredie, neovplyvní zamestnanosť ani si nevyžiada zvýšenie počtu zamestnancov. Predložený návrh zákona nebude mať vplyv na obyvateľov ani na podnikateľské prostredie. Ministerstvo financií Slovenskej republiky v rámci medzirezortného pripomienkového konania vzalo na vedomie, že predložený návrh zákona nebude mať negatívny vplyv na verejné financie. 
	Návrh zákona je v súlade s Ústavou Slovenskej republiky, ostatnými zákonmi, medzinárodnými zmluvami, ktorými je Slovenská republika viazaná, a je v súlade s právom Európskych spoločenstiev a právom Európskej únie. 

Tabuľka k všeobecnej časti 
dôvodovej správy
	 
ŠTÁT	Rozhodnutie v prípadoch „renegát“	ŠTÁT	Rozhodnutie v prípadoch 
„renegát“	
Belgicko	MINISTER OBRANY	Lotyšsko	-	
Bulharsko 	rozpracované	Luxembursko	PREDSEDA VLÁDY
(bude potvrdené)	
Kanada	rozpracované	Holandsko 	MINISTER SPRAVODLIVOSTI	
Česká republika	MINISTER OBRANY	Nórsko 	1. MINISTER OBRANY
2. NGŠ
3. náčelník spojeneckého  štábu 	
Dánsko 	rozpracované	Poľsko 	MINISTER OBRANY	
Estónsko 	-	Portugalsko	1.	 PREDSEDA VLÁDY
2. MINISTER OBRANY	
Francúzsko 	PREDSEDA VLÁDY	Rumunsko 	MINISTER OBRANY	
Nemecko 	MINISTER OBRANY	Slovenská republika	1. MINISTER OBRANY
2. ŠTÁTNY TAJOMNÍK MO SR
3. POVERENÝ ČLEN VLÁDY	
Grécko 	PREDSEDA VLÁDY	Slovinsko 	-	
Maďarsko 	vzdušné sily Maďarskej republiky, 
pohotovostný dôstojník	Španielsko	MINISTER OBRANY	
Taliansko 	určuje sa len pre špeciálne prípady, ad hoc	Turecko 	PREDSEDA VLÁDY	
Island 	-	Veľká Británia 	ministerský orgán	
Litva 	-	USA	civilný/vojenský orgán	

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:  vláda Slovenskej republiky.

2.	Názov návrhu právneho predpisu: návrh zákona, ktorým sa dopĺňa zákon č. 321/     2002 Z. z. o ozbrojených silách Slovenskej republiky v znení neskorších predpisov a o zmene a doplnení zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov.

3.	Záväzky Slovenskej republiky vo vzťahu k Európskym spoločenstvám a Európskej únii: 
a)	identifikácia predmetu návrhu právneho predpisu z hľadiska Zmluvy o pristúpení Slovenskej republiky k Európskej únii, najmä Aktu o podmienkach pristúpenia a jeho príloh a z hľadiska plánu legislatívnych úloh vlády Slovenskej republiky na rok 2005: 
zo Zmluvy o pristúpení Slovenskej republiky  k Európskej únii  a z Aktu  o podmien-kach pristúpenia nevyplývajú žiadne záväzky ani prechodné obdobia týkajúce sa predmetu úpravy.
Návrh zákona, ktorým sa dopĺňa zákon č. 321/2002 Z. z. o ozbrojených silách Slovenskej republiky v znení neskorších predpisov a o zmene a doplnení zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov, nie je úlohou zahrnutou do plánu legislatívnych úloh vlády Slovenskej republiky na rok 2005;
b)	identifikácia záväzkov  vyplývajúcich zo schválených  negociačných pozícií v prísluš-nej kapitole, ktorá je predmetom návrhu právneho predpisu:
bezpredmetné.

4.	Problematika návrhu právneho predpisu nie je upravená v práve Európskych spoločenstiev a v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: vzhľadom na vnútroštátny charakter  upravovanej problemati-ky je posudzovanie návrhu zákona s právom Európskych spoločenstiev a právom Európskej únie bezpredmetné.

6.	Gestor: bezpredmetné.

7.	Účasť  expertov  pri príprave návrhu právneho predpisu  a ich stanovisko k zlučiteľ-nosti  návrhu právneho predpisu s právom  Európskych spoločenstiev  a právom Eu-rópskej únie: bezpredmetné, žiadny expert sa nezúčastnil na príprave návrhu zákona.

Osobitná časť

K článku I 

K bodu 1
Zákon č. 321/2002 Z. z. o ozbrojených silách Slovenskej republiky v znení neskorších predpisov (ďalej len „zákon o ozbrojených silách“) ustanovuje úlohy a možnosti použitia ozbrojených síl Slovenskej republiky, ale bez bližšej špecifikácie ich použitia proti narušiteľovi vzdušného priestoru Slovenskej republiky, vrátane činov protiprávneho zasahovania vo vzduchu podľa leteckého zákona. Ozbrojené sily Slovenskej republiky sú rozhodujúcim výkonným prvkom systému obrany Slovenskej republiky. Hlavnou úlohou ozbrojených síl je zaručovať obranu Slovenskej republiky a bezpečnosť štátu pred vonkajším ozbrojeným napadnutím cudzou mocou a plnenie záväzkov vyplývajúcich z medzinárodných zmlúv, ktorými je Slovenská republika viazaná, a podieľať sa na zachovávaní verejného poriadku a bezpečnosti štátu, jeho zvrchovanosti, územnej celistvosti a nedotknuteľnosti hraníc. 
Zákon o ozbrojených silách sa z tohto dôvodu dopĺňa o právnu úpravu postupov ozbrojených síl pri zabezpečovaní nedotknuteľnosti vzdušného priestoru, vrátane prípadov činov protiprávneho zasahovania vo vzdušnom priestore Slovenskej republiky. Jednotlivé pojmy sa vymedzujú v nadväznosti na terminológiu leteckého zákona, vymedzujú sa jednotlivé opatrenia, ktoré možno použiť proti narušiteľovi vzdušného priestoru, ustanovuje sa, kto je podľa stupňa ohrozenia oprávnený o opatrení a miere použitia vojenských zbraní a vojenských zbraňových systémov rozhodnúť. 
Na vymedzenie zákonného rámca pôsobenia ozbrojených síl proti narušiteľom sa v zákone o ozbrojených silách a leteckom zákone definuje, kedy príslušný orgán riadenia letovej prevádzky odovzdáva riešenie situácie príslušnej zložke ozbrojených síl. V prípade lietadla vyhodnoteného ako lietadlo v tiesni, ktoré nie je schopné vlastnými prostriedkami vykonať pokyny zodpovedných orgánov riadenia letovej prevádzky, na základe ich vyžiadania alebo na základe identifikácie vykonanej pilotom pohotovostného lietadla,  možno niektoré z opatrení  použiť aj na poskytnutie potrebnej pomoci.
Na použitie ozbrojených síl je v týchto prípadoch potrebné rozhodnutie ministra obrany Slovenskej republiky, prípadne ním povereného veliteľa vzdušných síl ozbrojených síl Slovenskej republiky s výnimkou prerušenia letu. O prerušení letu môže rozhodnúť minister obrany Slovenskej republiky; v čase jeho neprítomnosti môže o prerušení letu rozhodnúť člen vlády poverený predsedom vlády Slovenskej republiky, ktorým môže byť minister vnútra Slovenskej republiky alebo minister dopravy, pôšt a telekomunikácií Slovenskej republiky.   
Navrhovaná úprava definuje tiež podrobne kategórie narušiteľa vzdušného priestoru s cieľom identifikovať stupeň nebezpečnosti narušiteľa a rozsah opatrení ozbrojených síl použiteľných primerane identifikovanému stupňu ohrozenia bezpečnosti. 

K bodu 2
Navrhuje sa zrušiť nariadenie vlády Slovenskej republiky č. 59/2005 Z. z. o postupoch proti činom protiprávneho zasahovania vo vzdušnom priestore Slovenskej republiky. 

K článku II

K bodu 1
Letecký zákon pri ohrození bezpečnosti letovej prevádzky vo vzduchu ustanovuje zodpovednosť orgánov letových navigačných služieb za prijatie potrebných organizačných opatrení na zaistenie bezpečnosti letovej prevádzky. 
Zákon síce deklaruje možnosť dosiahnutia požadovaného účelu aj donútením v prípade, keď subjekt porušujúci predpisy a ohrozujúci bezpečnosť letovej prevádzky tieto opatrenia nesplní, ale vzhľadom na svoju pôsobnosť už nerieši spôsob realizácie aktu donútenia ani neustanovuje subjekt, ktorý ho má vykonať. 
Letecký zákon sa z tohto dôvodu dopĺňa o odkaz na osobitný predpis. 

K bodu 2
Ustanovenie upravujúce vekové obmedzenia, limity letového zaťaženia, dĺžku služby a trvanie odpočinku posádky lietadla sa rozširuje aj na ostatný letecký personál.
 
K bodom 3 a 4
	Letecký zákon sa dopĺňa o úpravu vydávania súhlasu na použitie leteckého po-zemného zariadenia v civilnom letectve. 

K bodu 5
	Dopĺňa sa príslušné splnomocňovacie ustanovenie vzťahujúce sa na úpravu podrob-ností o inom podnikaní v civilnom letectve vo vykonávacom predpise.   

K bodu 6
	V súlade s bodom 4 sa dopĺňa pôsobnosť Leteckého úradu Slovenskej republiky vydať súhlas na použitie leteckého pozemného zariadenia v civilnom letectve, ako aj vykonať letové merania určených kategórií leteckých pozemných zariadení. 

K bodu 7
	Dopĺňa sa prechodné ustanovenie vzťahujúce sa na oprávnenia alebo iné povolenia na prevádzkovanie leteckých pozemných zariadení, ktoré boli vydané pred nadobudnutím účinnosti tohto zákona. 

K článku III

Navrhuje sa, aby zákon nadobudol účinnosť 1. januára 2006.